Da betingelserne for antagelse til realitetsbehandling af søgsmål udgør ufravigelige procesforudsætninger, kan Retten i henhold til procesreglementets artikel 113 undersøge dem ex officio. Rettens kontrol er ikke begrænset til kun at omfatte parternes afvisningspåstande.

Princippet om forbud mod forskelsbehandling eller ligebehandlingsprincippet, der udgør et grundlæggende retsprincip, er til hinder for, at sammenlignelige situationer behandles forskelligt, eller at forskellige situationer behandles ens, medmindre en sådan forskellig behandling er objektivt berettiget. På et område, hvor der udøves et frit skøn, tilsidesættes dette princip, hvis den pågældende institution foretager en vilkårlig eller åbenbart uhensigtsmæssig differentiering i forhold til det mål, der forfølges med ordningen.

I den generelle opbygning af den ordning med uddannelsestillæg, som gælder for tjenestemænd og øvrige ansatte i Fællesskaberne, og som Den Europæiske Centralbank skal tage hensyn til i medfør af artikel 9, litra c), i ansættelsesvilkårene for Bankens ansatte, har de pågældende tillæg til formål at give hver tjenestemand eller midlertidigt ansat muligheden for at sikre sine børns skolegang og studier.

I den forbindelse bemærkes, at selv om Den Europæiske Centralbank lovligt kan tage hensyn til, at det forhold, at der ikke findes en Europaskole, bevirker, at det i almindelighed medfører, at skolegangen for et barn af en ansat, der får udbetalt udlandstillæg med den højeste sats, indebærer flere udgifter end for skolegangen for et barn af en ansat, der ikke får udbetalt dette tillæg, er den omstændighed, at ydelsen af uddannelsestillægget gøres betinget af, at den ansatte får udbetalt dette udlandstillæg, i strid med proportionalitetsprincippet og kan være i strid med ligebehandlingsprincippet.

Da tillægget ikke udgør et fast beløb, men afhænger af de faktiske uddannelsesudgifter, svarer den sammenhæng mellem udlandstillægget, hvorved der ved fastsættelsen af dettes størrelse allerede tages hensyn til de familiemæssige byrder, og uddannelsestillægget til et valg af et kriterium, der ikke står i rimeligt forhold til det formål, der forfølges, bl.a. fordi de udgifter, som en ansat, der får udbetalt udlandstillæg, afholder til sine børns skolegang, ikke konsekvent er højere end dem, der afholdes af den ansatte, der ikke får udbetalt dette tillæg, og muligheden for en harmonisk integration af en ansats barn i det offentlige, gratis eller billige, uddannelsessystem på Bankens sæde ikke på nogen måde nødvendigvis er forbundet med den pågældendes tjenesteretlige stilling i relation til udlandstillægget.

For så vidt som retten til uddannelsestillæg i henhold til artikel 19 i ansættelsesvilkårene for de ansatte i Den Europæiske Centralbank alene tilkommer de ansatte, der får udbetalt udlandstillæg med den fulde sats, men ikke de ansatte, der ikke får udbetalt dette tillæg, er bestemmelsen i strid med ligebehandlingsprincippet og således ulovlig.

(jf. præmis 53-72)

Henvisningtil: Domstolen. 14. juli 1983, forenede sager 152/81, 158/81, 162/81, 166/81, 170/81, 173/81, 175/81, 177/81-179/81, 182/81 og 186/81, Ferrario m.fl. mod Kommissionen, Sml. s. 2537. præmis 10; forslag til afgørelse fra generaladvokat Jacobs i den sag, hvor Domstolen afsagde dom den 10. oktober 1989, sag 201/88, Atala-Palmerini mod Kommissionen, Sml. s. 3109, på s. 3114, punkt 11.